Metodologie privind organizarea și desfășurarea practicii în cadrul programelor de studii universitare de licență și masterat

1. Practica studenților din Universitatea Tehnică de Construcții București se organizează în conformitate cu Legea Educației Naționale 1/2011, Legea nr. 258/2007 și Legea nr.9/2015 privind practica elevilor și studenților, Ordinul 3955/2008 privind aprobarea Cadrului general de organizare a stagiilor de practica în cadrul programelor de studii universitare de licență și de masterat și a Convenției-cadru privind efectuarea stagiului de practică în cadrul programelor de studii universitare de licență sau masterat și Regulamentul privind activitatea didactică pentru studiile universitare de licență și prezenta metodologie.
2. Practica este o disciplină obligatorie, prevăzută în planurile de învățământ .
3. Practica are rolul de forma competențe practice aplicabile în domeniul de studii și de a facilita documentarea și orientarea studenților în vederea alegerii unui domeniu în carieră după finalizarea studiilor.
4. În planurile de învățământ sunt incluse două categorii de practică: practica de domeniu și practica de specialitate care au tematici și obiective diferite, corespunzătoare disciplinelor de domeniu și de specialitate din planul de învățământ
5. Practica se desfășoară în organizații cu personalitate juridică din țară sau străinătate sau în structuri administrative centrale sau locale.
6. Prin excepție de la (5), practica de domeniu se poate desfășura în cadrul departamentelor sau laboratoarelor UTCB. În acest caz, practica de domeniu este organizată de departamente la comanda facultăților, în acord cu prevederile planurilor de învățământ. Practica de domeniu este inclusă în planurile de învățământ pentru anul I sau II.
7. Prin excepție de la (5), în cazul programelor de studii universitare de masterat, practica se poate organiza și în incubatoarele de afaceri și centrele de cercetare din Universitatea Tehnică de Construcții București, care pot asigura desfășurarea stagiului în concordanță cu cerințele programului de practică.
8. Activitățile care se desfășoară în cadrul stagiului de practică sunt prevăzute în fișa disciplinei elaborată de departamentele de specialitate și aprobată de Consiliile facultăților la începutul anului universitar. Fișa disciplinei precizează structura pe care trebuie să o aibă raportul de practică, în conformitate cu prezenta metodologie.
9. Facultățile pun on-line la dispoziția studenților:
10. Metodologia privind organizarea și desfășurarea practicii în cadrul programelor de studii universitare de licență și masterat
11. Anexa 1 – Convenție-cadru de practică
12. Anexa 2 - Cerere pentru efectuarea practicii de specialitate la organizație care nu are convenție încheiată cu facultate
13. Anexa 3 - Raportul de practică de specialitate
14. Practica se organizează și desfășoară pe baza convenției-cadru de practică încheiată între organizația în care are loc stagiul de practică (partenerul de practică), Universitatea Tehnică de Construcții București și student. Modelul convenției-cadru privind efectuarea stagiului de practică este prezentat în Anexa 1. Fac excepție situațiile menționate la (6) și (7).
15. Practica pentru studiile de master se poate echivala pe baza unei adeverințe care atestă angajarea studentului pe un post al cărui profil este compatibil cu cerințele cuprinse în fisa disciplinei, respectând criteriile de evaluare din această metodologie.
16. Stagiul de practică poate fi efectuat și într-o altă perioadă față de cea prevăzută în structura anului universitar, evaluarea urmând a se realiza în perioada prevăzută în această metodologie, la decizia facultății. Aceste situații necesită obligatoriu acordul decanatului. .
17. Pentru studenții care beneficiază de mobilități Erasmus sau de alte programe educative derulate pe baza unor contracte de colaborare, în semestrul în care este programat stagiul de practică, se recunosc creditele de studii transferabile, în conformitate cu prevederile contractului de studii.
18. Partenerii de practică sunt stabiliți de către de facultate prin decanat, care încheie convenții de practică cu aceștia.
19. În cazul studentului care optează motivat pentru desfășurarea practicii de specialitate la altă organizație din domeniul construcțiilor, cu care facultatea nu are încheiată convenție de practică, studentul depune la facultate cererea către decan și planul de practică propus însușit de organizație conform Anexei 2. După aprobarea decanatului facultatea încheie convenția cadru conform (10).
20. Studenții care nu optează pentru un partener de practică până la data limită stabilită de către Decanat nu pot promova practica în anul universitar curent.
21. Drepturile și obligațiile partenerului de practică, ale Universității Tehnice de Construcții București și ale studentului sunt cuprinse în convenția-cadru de practică, anexată la această metodologie.
22. Fiecare departament nominalizează un număr de membri corelat cu numărul studenților, în acord cu comenzile facultăților și statele de funcții, responsabili cu organizarea și desfășurarea practicii de specialitate. Aceștia efectuează vizite la partenerii de practică pentru a urmări buna desfășurare a stagiului de practică. Activitatea didactică desfășurată pentru organizarea și desfășurarea practicii se normează în conformitate cu prevederile legale în vigoare și metodologia de întocmire a statelor de funcții aprobată de Senatul UTCB.
23. Decanatul facultății asigură evidența convențiilor-cadru de practică, organizează întreaga activitate și evaluarea prin colocviu.
24. La sfârșitul stagiului de practică, tutorele din partea partenerului de practică întocmește o fișă de evaluare cu privire la activitatea studentului în practică.
25. Activitatea studentului în practică este evaluată prin colocviu de către o comisie formată din cel puțin două cadre didactice și este evaluată conform prevederilor din planul de învățământ.
26. Colocviul de practică se susține în ultima zi de stagiu și de două ori în sesiunea de examene de după încheierea perioadei de practică prevăzută în graficul activităților didactice.
27. La evaluare se ține seama de cunoștințele practice dobândite, calitatea raportului întocmit de student și de aprecierea responsabilului din partea partenerului de practică.
28. Nepromovarea disciplinei de practică conduce la refacerea stagiului de practică și la susținerea unui nou colocviu de evaluare în anul universitar următor.

Prezenta Metodologie a fost avizată de Consiliul de Administrație și aprobată de Senatul Universității Tehnice de Construcții București în data de ……………………………

Rector,

Prof. univ. dr. ing. Radu Sorin Văcăreanu